कभी-कभी तो पूरी बात मिलाकर एक काव्याभास देती है पर पूरी कविता की कोई पंक्ति काव्यात्मक नहीं लगती जिसमें 'छूटना गांव का', 'दस पांच की लोकल ट्रेन', 'नदी के आर-पार', 'कर्ज़ में', 'शिक्षा से जुड़ी लोककथा', 'बच्चे सीख रहे हैं', 'भूख' कविताएं शामिल हैं। चूंकि यह उनका पहला संग्रह है इसलिए वे अपनी रचना में क्या करना चाहते हैं यह व्यक्त करने की विकलता है। इसे वे एकाधिक कविताओं में व्यक्त करते हैं-अपने हिस्से का सूरज कविता में वे कहते हैं-'मैं अपने हिस्से का सूरज लिए/दौड़ता हूं हर ठांव/कि बचाये रखूं उसमें/झुर्री पड़े चेहरों के लिए आशाएं/बची रहे पहली बारिश में/भींगी मिट्टी की सोंधी गंध/और अंत में थोड़ी मिठास/आने वाले कल के लिए।' 'आदमीयत से बनती है कविता', 'पन्नों का इतिहास' भी इसी क्रम में पढ़ी जा सकती हैं। 'पत्र', 'अनाज के दाने' आदि कविताओं पर केदारनाथ सिंह की कविताओं की छायाएं मिलेंगी, जो संभवतः उनके प्रिय या आदर्श कवि होंगे। शिव प्रकाश ने केदार जी की कविताओं की ज़मीन पर अपनी कविताएं लिखी हैं। अपने परम्परा से कवि ग्रहण ही नहीं करता बल्कि उसे विकसित करने का भी प्रयास करता है। 'समय की रेत पर', 'बिस्तर की सिलवटें', 'कठपुतली' आदि कविताओं के लिए यह संग्रह अलग से जाना जायेगा क्योंकि उसमें उन्होंने वह सब कुछ अर्जित कर लिया है जो किसी कवि को अपनी ही तरह का कवि बनाती है। इस कविता की बानगी देखें-'कुछ ख़त भी होते हैं गुमनाम/जो हर थपेड़े में तलाशते रहते हैं अपना पता/घूमते हैं डाकिये की झोली में ताउम्र/और बिना किसी पूर्व सूचना के/किसी अनजान बस्ते के नीचे/ हो जाते हैं दफ़न।'यह सुखद है कि अनजान बस्ते के नीचे दफ़न होने वाले भावों को वे कविता में ढालते हैं।स्त्री के प्रति जिस नज़रिये से उन्होंने कविताएं लिखी हैं उसके कारण भी उनका काव्य-व्यक्तित्व उदात्तता की ओर बढ़ा है।व्यवस्था से मुठभेड़ के लिहाज़ से 'पागल हाथियों का ताण्डव', 'अरे! ओ प्रेतात्माओ', 'विकास का रथ', 'बकरियां', 'मरे हुए लोग', 'सपनों पर शोध' कविताएं उल्लेखनीय हैं और कवि के विकासक्रम की भावी दिशा का भी संकेत देती हैं।